The B-52’s

The B-52’s on Athensissa Georgian osavaltiossa vuonna 1976 perustettu yhdysvaltalainen rockyhtye. Se loi musiikkia, jossa yhdistyi surf-musiikki sekä 1960-luvun pop ja soul. 
Ura.
Yhtyeen perustaminen.
The B-52’s perustettiin Athensissa Georgiassa vuonna 1976. Vaikka Georgia on perinteisesti konservatiivinen osavaltio, yliopistokaupunki Athens oli tunnettu edistyksellisyydestään sekä kukoistavasta boheemista taideyhteisöstään. Tässä ympäristössä pitkäaikaiset ystävät Ricky Wilson ja Keith Strickland tutustuivat Cindy Wilsoniin (Rickyn sisar), Fred Schneideriin (New Jerseystä) ja Kate Piersoniin (myös New Jerseystä) yhteisten tuttujen kautta.
Bändi otti nimekseen B-52’s paikallisesta slangitermistä, joka viittasi korkeisiin mehiläispesäkampauksiin. Heistä tuli nopeasti suosittuja Athensin musiikkipiireissä. Kun B-52’sin suosio alkoi kasvaa, atlantalainen levykauppias Danny Beard tarjoutui rahoittamaan heidän ensimmäisen levynsä pienelle DB Records -yhtiölle. Yhtyeen debyyttisingle ”Rock Lobster” / ”52 Girls” julkaistiin helmikuussa 1978, ja siitä tuli yksi Amerikan uuden aallon ensimmäisistä indie-hiteistä. Sitä myytiin yli 20 000 kappaletta ilman ison levy-yhtiön tukea. Bändi alkoi esiintyä New Yorkissa, missä siitä tuli suosittu CBGB- ja Max’s Kansas City -klubeilla. Tanssittava ja helposti lähestyttävä soundinsa teki siitä houkuttelevan levy-yhtiöille: Island Recordsille Isossa-Britanniassa ja Warnerille Pohjois-Amerikassa.
Läpimurto.
Islandin Chriss Blackwell lennätti yhtyeen Bahamalle Compass Point -studioille, missä tuotettiin sen ensimmäinen albumi "The B-52’s", joka julkaistiin heinäkuussa 1979. Se sai loistavat arvostelut, ja uudelleenäänitetty versio ”Rock Lobsterista” nousi sijalle 56 Yhdysvaltain singlelistalla. Ensimmäinen albumi myi Yhdysvalloissa platinaa 13. toukokuuta 1986. Albumi ja siltä julkaistut singlet menestyivät myös kansainvälisesti. Yhtye esiintyi myös "Saturday Night Live" -TV-ohjelmassa. 
Toinen albumi "Wild Planet" (1980) nauhoitettiin Compass Pointissa tuottaja Rhett Daviesin kanssa. Se oli tiiviimpi ja hiotumpi kuin debyytti mutta yhtä omalaatuinen. Levy nousi sijalle 18 albumilistalla, ja ”Private Idaho” -single menestyi hyvin. Vuonna 1981 yhtye julkaisi remix-EP:n "Party Mix!" ja aloitti kolmannen albuminsa nauhoitukset Talking Heads -yhtyeen laulajan David Byrnen kanssa. Luovat erimielisyydet ja levy-yhtiön epävarmuus johtivat kuitenkin siihen, että vain osa materiaalista julkaistiin vuoden 1982 "Mesopotamia"-EP:llä. Vuonna 1983 yhtye kokeili uutta lähestymistapaa "Whammy!"-albumilla, jossa käytettiin enemmän syntetisaattoreita ja rumpukoneita. Ricky ja Keith nauhoittivat kaikki soitinraidat itse, ja Fred, Kate ja Cindy keskittyivät lauluihin.
Ricky Wilsonin kuolema.
Vuonna 1985 Ricky Wilson kuoli AIDS:iin. Albumi "Bouncing Off the Satellites" julkaistiin vuonna 1986, mutta yhtye ei kyennyt markkinoimaan sitä ja jäi tauolle. Yhtye oli hajoamisen partaalla.
Vuonna 1989 B-52’s julkaisi "Cosmic Thing albumin", joka sisälsi hitit ”Love Shack” ja ”Roam.” Levy nousi moninkertaiseen platinaan ja palautti yhtyeen huipulle. Albumin tuottivat Don Was ja Nile Rodgers. Vuonna 1990 Cindy Wilson jätti perustaakseen perheen. Fred, Kate ja Keith äänittivät vuonna 1992 julkaistun "Good Stuff" -albumin ilman häntä, ja laulaja Julee Cruise toimi Cindyn sijaisena kiertueella. Cindy Wilson palasi takaisin yhtyeeseen vuonna 1996. Sen jälkeen yhtye on julkaissut kokoelman "Time Capsule: Songs for a Future Generation" (1998) 
Myöhemmät vuodet.
Vuonna 2008 yhtye julkaisi "Funplex"-albumin. 2010-luvulla se keskittyi keikkailuun ja juhlavuosiin, ja jäsenet julkaisivat omia projektejaan. Vuonna 2019 yhtye juhlisti "Cosmic Thing" -albumin 30-vuotispäivää kiertueella ja erikoisjulkaisulla. 
The B-52’s -yhtyeen nykyiset jäsenet ovat Fred Schneider (s. 1951), Kate Pierson (s. 1948), Cindy Wilson (s. 1957) ja Keith Strickland (s. 1953). Schneider ja Strickland ovat edesmenneen Ricky Wilsonin tavoin homoseksuaaleja. Kate Pierson meni vuonna 2015 naimisiin elämänkumppaninsa taiteilija Monica Colemanin kanssa.